Der vil være et lokalt islæt på scenen, når Gigantium i Aalborg 7. februar er ramme for årets danske Melodi Grand Prix. Aalborg Symfoniorkester skal nemlig optræde til showet sammen med sidste års vinder, Basim. - Vi ser meget frem, til at Aalborg Symfoniorkester medvirker i Melodi Grand Prix 2015 sammen med Basim. Jeg er sikker på, at både seere og publikum vil få en magisk oplevelse, siger Aalborg Symfoniorkesters musikchef Jan Kvistborg. Arrangøren af grand prix'et, Danmarks Radio, har tidligere talt om, at man i årets show vil forene det moderne med det traditionelle. Det mål bliver opfyldt, når Aalborg Symfoniorkester, som har mere end 70 år bagen, optræder sammen med Basim.

Referat:
Aalborg Symfoniorkester skal optræde, når der 7. februar bliver afholdt dansk Melodi Grand Prix i Gigantium.